Suessi kanal on võitnud endale koha maailma tehnikaimede nimistus. Kuid küsigem, kes ja millal ehitas Suessi kanali? Teadjamad viitavad mõistagi Ferdinand de Lessepsile, kuid "see tõde" on pärit sootuks hilisemast ajast. Juba Boleslaw Prus on oma romaani "Vaarao" (ilmus algul ajalehe järjejutuna alates 1894) tegevustikku põiminud sugemeid Suessi kanali ehitamisest antiikajal. Tehisliku laevatatava veetee loomine Egiptuses selliselt, et see seoks Vahemerd Suessi lahega ja sealt edasi Punase merega, ärgitas läbi aastatuhandete paljude mõttemaailma. Sel kombel oleks õnnestunud luua laevadele palju lühem tee Euroopast Lõuna-Aasia, Ida-Aafrika ja Okeaania sadamatesse. Euroopa õukonnad ju ihalesid saada siidi, brokaati ja vürtse ikka rohkem ning kiiremini.